ئه‌وقره‌ گ تیر که‌مان ئاره‌ش بچوود
چه‌نه‌ زوور بازوو ڕووسه‌م
چه‌نه‌ پاکی خۊن سیاوه‌خش
شایه‌دی فێشتر....
م دووسد دێرم
چه‌نه‌ گڕه‌ی دڵ داڵگ ئه‌ڕا کوورپه‌
چه‌نه‌ سه‌رسەختی باوگ،
قه‌د ته‌ره‌ک ته‌ره‌که‌یل بان پووس ده‌سێ
شایه‌دی فێشتر....
م دووسد دێرم
چه‌نه‌ تامازرووبۊن مناڵ ئه‌ڕا ئه‌سپاوبازی
ئەڕا‌ وه‌یلکان و تاوه‌تاوه‌..
تا ئاخرین شماره‌ گ زانی
هه‌فت گله‌ نوو گله‌
شایه‌دی فێشتر....
م دووسد دێرم
چه‌نه‌ زکره‌یلێ گ داپیرم هه‌ر ڕووژ خوه‌نێ..
چه‌نه‌ ‌‌حرمه‌ت باپیرم،
وه‌ ئه‌نازه‌ێ دڵپاکی مه‌ردم ئه‌وسا
شایه‌دی فێشتر....
م دووسد دێرم
چه‌نه‌ وه‌هار و خونچه‌ی په‌لوپوو داره‌یل..
قه‌د هڵم گه‌رمای تاوسان،
چه‌نه‌ زوور وای پاییز و سه‌ردی زمسان
شایه‌دی فێشتر....
م دووسد دێرم
چه‌نه‌ قوڵپه‌قوڵپ ئاو کیه‌نی وه‌ر ماڵه‌یل
چه‌نه‌ هوونکی ئاو کونه‌..
جوور ده‌ڵنشینی ساڕوکی کووڵا
شایه‌دی فێشتر.....
م دووسد دێرم
چه‌نه‌ بێقه‌راری ئایەم چه‌وه‌ڕێ
چه‌نه‌ هۊردبۊن ئایەم دڵشکیای..
قه‌د سه‌ختی دڵکه‌نین و دڵبڕین
شایه‌دی فێشتر...
م دووسد دێرم
تا هه‌ور، تا ئاسمان
تا ئه‌وره‌ گ نه‌ که‌سێ دییه‌ نه‌ شنه‌فتێیه‌..
تا هه‌ناز خودا
شایه‌دی فێشتر....
م دووسد دێرم..
م دووسد دێرم...
سەید یونس هاشمی
لە کتاو "وە دۊرەو نەنیش"
